ঢাকা, চট্টগ্রাম ও সিলেটসহ অনেক জায়গায় ভোর রাত থেকে বজ্রসহ বৃষ্টিপাত হয়েছে। এতে বিপাকে পড়েন অফিসগামী মানুষ। আজ সকাল ছয়টা পর্যন্ত গত ২৪ ঘণ্টায় দেশে সর্বোচ্চ শ্রীমঙ্গলে ৫৭ মিলিমিটার বৃষ্টিপাত রেকর্ড করা হয়েছে। দেশের মধ্যাঞ্চল ও দক্ষিণাঞ্চল, বিশেষ করে ঢাকা, কুমিল্লা, মুন্সিগঞ্জ, মাদারীপুর, শরীয়তপুরের অনেক জায়গায় বৃষ্টি ও ছোট আকারের কালবৈশাখী অব্যাহত থাকবে। সেই সঙ্গে বিজলি চমকানোসহ বজ্রপাতের আশঙ্কাও রয়েছে। খুলনা, বরিশাল ও চট্টগ্রাম বিভাগের অনেক জায়গায় ঢাকা, ময়মনসিংহ ও সিলেট বিভাগের কিছু কিছু জায়গায় এবং রংপুর ও রাজশাহী বিভাগের দু–এক জায়গায় অস্থায়ী দমকা অথবা ঝোড়ো হাওয়া এবং বিদ্যুৎ চমকানোসহ হালকা থেকে মাঝারি ধরনের বৃষ্টি অথবা বজ্রবৃষ্টি হতে পারে। সেই সঙ্গে দেশের কোথাও কোথাও মাঝারি ধরনের ভারী থেকে ভারী বর্ষণ ও বিক্ষিপ্তভাবে শিলাবৃষ্টি হতে পারে। ঢাকাসহ দেশের দক্ষিণাঞ্চলে আরও চার থেকে পাঁচ দিন বৃষ্টিপাত অব্যাহত থাকতে পারে।